钦定古今图书集成/明伦汇编/氏族典/第549卷 > 《廖用贤尚友录》 > 叶应骢
## 钦定古今图书集成/明伦汇编/氏族典/第549卷 > 《廖用贤尚友录》 > 叶应骢

按《万姓统谱》：“应骢，字肃卿，鄞人。正德丁丑举进士，官
刑部主事。精核法比，操执不阿。甲申，议大礼，复偕廷
臣伏阙诤，下诏狱杖之，滨死。时潮阳陈洸狱起，诸曹
司以洸官给谏，素鸱张无状，而所坐又慆淫残酷，败
伦纳叛，种种大不法。又善鬼蜮媚时宰，卒不可谁何。
群踧踖不敢前，乃以属应骢。狱成遂具上寘于典，而”
时宰竟宽之，除洸名，为迁守吉安。丁内艰，而洸复出，
为恶，诋奏反噬。时宰右洸，遽械系应骢下诏狱，听廷
诘，呵谴折辱。是日，黄雾四塞，大风拔木，乃诏停刑，从
轻拟落职为民。无何，洸复横诋奏应骢，而时宰复右
之，乃竟谪戍辽东铁岭。明年，明堂太享礼成，覃恩还
应骢官，然竟弗叙终。